
DECISIÓ  09/05

Assumpte: Falca publicitària Hiperlamp, emesa per Ràdio Club 25. 

1. El 17 de febrer de 2005, una persona formula una reclamació en relació amb l’anunci esmentat. La persona reclamant considera  que el contingut de l’anunci és sexista i discriminatori per als homes ja que es tracten de manera vexatòria la capacitat i l’aptitud de l’home per comprar qualsevol producte. 

2. El 18 de març de 2005, se sol·licita a Ràdio Club 25 l’anunci objecte de la reclamació.

3. El 31 de març de 2005, l’operador de ràdio lliura còpia del programa sol·licitat en format CD.

4. L’anunci representa un diàleg entre una parella en què el personatge masculí ha anat a comprar a un centre comercial, i la dona mostra certa incredulitat per les adquisicions que ha pogut fer l’home. 

A continuació, es reprodueix de manera textual el diàleg: 

· “Nena, ¿a que no sabes lo que traigo?

· Alguna tontería, como siempre. 

· ¡Pues no! He estado en Hiperlamp. 

· ¡Ah! Eso es otra cosa. ¡Corre, enséñamelo todo!

· ¿Ahora?

· Me refiero a la compra, hombre. 

· Mira la lámpara del recibidor. 

· !Uau! 

· Los halógenos para la salita. 

· ¡Oh!

· Y como todo estaba tan barato... estos farolitos para el jardín. 

· Tengo que reconocerlo, esta vez has comprado con la cabeza.

· ¡Mujer!”

Tot seguit, una veu en off femenina diu: “Hiperlamp, las mil y una lámparas en la carretera de Molins a Rubí, kilómetro 8,4”.

5. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 27 d’abril de 2005, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació atès que considera que l’anunci presenta una exageració publicitària en clau d’humor. 

6. El Consell acorda comunicar aquesta decisió a la persona interessada i a Ràdio Club 25.

Barcelona, 27 d’abril de 2005

El president,

Francesc Codina i Castillo

